ARF se brandbestry­dings­uitdaging werp vrugte afDirk Krapohl, uitvoerende hoof van Agri Noord-Kaap, glimlag breed tydens die oorhandiging van sy provinsie se 15 petrolblasers. (Foto: Verskaf) Voorsorg is beter as nasorg en dit gaan tydens die laatwinter wat voorlê vir baie boere ŉ werklikheid wees. Agri Relief Foundation (ARF) het vroeër ŉ uitdaging aan maatskappye wat by veeproduksie betrokke is gerig om geld by te dra vir die aankoop van brandbestrydingstoerusting. Die reaksie was besonder goed en volgens Frik van der Westhuizen, direkteur van Agribonus en betrokke by die ARF, is daar reeds R212 650 ingesamel. “Die donasies kom van die publiek, ondernemings en dan ook uit reserwefondse wat die ARF gehad het. Ons het dus 30 petrolaangedrewe blasers aangekoop wat ons gelykop tussen die Noord-Kaap en Vrystaat verdeel het.” Tydens Vrystaat Landbou se jaarkongres op 2 Augustus sal die oorhandiging van die 15 petrolblasers in dié provinsie plaasvind. Van der Westhuizen sê die ARF het nog twee groot skenkings ontvang wat binne die volgende paar weke bekendgemaak sal word. “Dit vorm nie deel van die finale bedrag wat genoem is nie en ons dink daaraan om dit dan tussen Noordwes en Mpumalanga te verdeel.”